**EELNÕU 2022/139**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon | JK |
| revisjonikomisjon |  |
| sotsiaalkomisjon |  |
| seeniorite nõukoda | X |
| noortevolikogu | X |

**VILJANDI LINNAVOLIKOGU**

MÄÄRUS

### 22. veebruar 2023 nr

Viljandi linnaruumi korrastamiseks toetuse andmise kord

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel.

§ 1. Üldsätted

(1) Määrusega kehtestatakse Viljandi linna kinnistute valdajatele avaliku linnaruumi korrastamiseks mõeldud toetuse andmise tingimused ja kord (edaspidi kord).

(2) Toetuse eesmärk on Viljandi linnaruumi korrastamiseks võimaluste loomine ja edendamine ning sellega elukeskkonna parandamisele ja atraktiivsemaks muutmisele kaasa aitamine.

§ 2. Toetatavad tegevused

(1) Toetatavad on alljärgnevad tegevused:

1) teede (sh kõnniteede) ja parkimisplatside hooldus, rajamine, laiendamine või parendamine;

2) mängu- ja/või spordiväljakute rajamine, laiendamine või parendamine;

3) haljasalade ja parkide rajamine, korrastamine, laiendamine või parendamine;

4) nõuetekohaste prügi kogumise kohtade ja/või jäätmemajade rajamine, laiendamine või parendamine;

5) varjualuste ja hoiuruumide (rataste ja lapsevankrite varjualused, pergolad jms rajatised, mis tõstavad elukeskkonna ruumilist kvaliteeti) rajamine, laiendamine või parendamine;

6) punktides 1 ja 5 nimetatud töödega seotud projekteerimine.

(2) Uute rajatiste projekteerimisele ja ehitamisele kohaldatakse ehitusseadustiku sätteid.

(3) Kavandatavad tegevused tuleb ellu viia hiljemalt toetuse saamise aasta 31. oktoobriks.

§ 3. Toetuse taotleja

Toetuse taotlejaks võib olla Viljandi linnas asuva kinnistu omanik või valdaja või grupp omanikke või valdajaid ühiselt (edaspidi taotleja) sõltumata nende omandivormist.

§ 4. Toetuse suurus

(1) Toetuse suurus toetatavateks tegevusteks on kuni 30% kavandatava tegevuse kogumaksumusest koos käibemaksuga, kuid mitte rohkem kui:

1) 10 000 eurot taotleja ühe taotluse kohta;

2) 30 000 eurot ühistaotleja ühe taotluse kohta.

(2) Toetuse suuruse määramisel lähtutakse taotleja ja/või ühistaotleja poolt esitatud odavaimast hinnapakkumusest.

§ 5. Toetuse taotlemine

(1) Toetuse saamiseks on vaja Viljandi Linnavalitsusele (edaspidi linnavalitsus) esitada vormikohase taotlus e-teenuste keskkonnas koos järgmiste lisadega:

1) kinnistu omaniku või valdaja taotlus või ühistaotluse puhul kõigi osalevate kinnistute omanike või valdajate ühistaotlus või ühisomandi puhul kaasomanike või korteriomanike üldkoosoleku otsus või põhikirjast tulenevate volituste alusel tegutseva juhatuse protokolli koopia, mis sisaldab otsust meetmest toetatava töö teostamise kohta;

2) ühistaotluse esitamisel kinnitus kõikide osapoolte nõusoleku kohta ühistaotluse esitamiseks;

3) kinnistu või vastava linnaruumi osa plaani kavandatava töö asukoha skeemiga ning kavandatavate tööde kirjeldusega;

4) fotod kavandatavate tööde asukohast enne tööde algust;

5) rajatava või renoveeritava parkimiskoha või -kohtade, samuti mängu- või spordiväljaku puhul foto või joonis (koos mõõtudega);

6) mänguväljaku rajamise puhul müüja kinnitus mänguväljaku standardite paketile 5 2020.04.15 “Mänguväljaku seadmed” vastavuse kohta;

7) kavandatavate tööde eelarve;

8) taotleja poolt võimalikele töövõtjatele väljastatud pakkumiskutse (pole vajalik, kui tööd teostab taotleja ise);

9) kui töö tellitakse, siis vähemalt kahelt ettevõtjalt võetud hinnapakkumus või täpne kalkulatsioon teostatavate tööde maksumuse äranäitamisega;

10) vajadusel asjakohased kooskõlastused või nõusolekud kavandatava töö tegemiseks.

(2) Jooksva aasta taotluse esitamise tähtaeg on 1. märts.

§ 6. Taotluse läbivaatamine

(1) Linnavalitsus kontrollib tähtajaks laekunud taotluste vastavust korras seatud nõuetele.

(2) Linnavalitsus võib nõuda taotlejalt selgitusi ja lisainformatsiooni taotluses esitatud andmete kohta või taotluse täiendamist või parandamist. Selgituste andmiseks või puuduste kõrvaldamiseks antakse aega kuni 10 kalendripäeva.

§ 7. Toetuse andmine või andmata jätmine

(1) Vastavaks tunnistatud taotlusi hindab linnavalitsuse poolt moodustatud komisjon. Komisjoni liige võib küll ka ise olla nii taotleja kui ka kollektiivse taotleja juhtorgani liige, kuid teda otseselt puudutava taotluse otsustamisel peab ta lähtuma korruptsioonivastase seaduse nõuetest.

(2) Komisjon arvestab toetuse andmise või andmata jätmise ettepaneku tegemisel kavandatavate tegevuste sobivust toetuse eesmärkidega kusjuures kavandatava töö eelarve ei tohi olla põhjendamatult kõrge.

(3) Toetuse määramise või andmata jätmise otsuse teeb linnavalitsus oma korraldusega komisjoni ettepaneku alusel.

(4) Toetuse saajad avalikustatakse linnavalitsuse veebilehel.

(5) Kulutuste tegemine taotluse rahuldamise otsuseni toimub taotleja omal vastutusel.

§ 8. Aruandlus ja järelevalve

(1) Positiivse otsuse saanud toetuse taotleja (edaspidi toetuse saaja) esitab hiljemalt toetuse määramise kalendriaasta 10. novembriks linnavalitsusele vormikohase aruande e-teenuste keskkonnas. Aruanne esitatakse töö teostamise kohta.

(2) Aruandele tuleb lisada:

1) korrastatud objekti pildid enne ja pärast tööde teostamist;

2) teostatud tööde üleandmist-vastuvõtmist tõendavad dokumendid;

3) kuludokumendid (arved ja nende tasumist tõendavad dokumendid, kui tööd on finantseeritud liisingu- või laenulepinguga siis lepingu ja tagasimakse graafiku koopiad jms). Esitatud kuludokumentidel näidatud tehingu sisu peab vastama taotluses planeeritud tegevusele ja eelarvele.

(3) Komisjonil on õigus kontrollida toetuse saaja poolt esitatud dokumentide õigsust, toetuse sihipärast kasutamist ja kontrollida tööde teostamist kohapeal.

(4) Kui järelevalve käigus leitakse puudusi, siis koostatakse kontrollakt, milles määratakse muuhulgas puuduste kõrvaldamise tähtaeg. Akti allkirjastavad järelevalve teostaja ja toetuse saaja.

§ 9. Toetuse väljamaksmine

(1) Komisjon vaatab aruande ja toetuse väljamakse taotluse koos lisatud dokumentidega läbi ning võtab hiljemalt 15. detsembriks vastu otsuse toetuse väljamaksmise kohta.

(2) Toetuse summa kantakse toetuse saaja arvelduskontole 10 kalendripäeva jooksul komisjoni sellekohase otsuse saamisest.

§ 10. Toetuse väljamaksmisest keeldumine

(1) Toetust ei maksta välja kui:

1) toetuse saaja ei ole linnavalitsusele esitanud 10. novembriks nõuetekohast aruandlust koos vajalike lisadokumentidega;

2) toetuse saaja, kellele on järelevalve käigus avastatud puuduse kõrvaldamiseks tehtud kontrollakt, on jätnud ettekirjutuse tähtajaks täitmata.

(2) Põhjendatud juhul võib linnavalitsus komisjoni ettepanekul vähendada väljamaksmisele kuuluvat toetuse summat proportsionaalselt tähtajaks kõrvaldamata puudustega.

(3) Linnavalitsusel on õigus jätta toetus välja maksmata või väljamakstud toetus tagasi nõuda, kui toetuse taotlemisel või aruande esitamisel on esitatud valeandmeid.

(4) Toetuse väljamaksmisest keeldumise otsuse teeb linnavalitsus oma korraldusega komisjoni ettepaneku alusel.

§ 11. Tunnistada kehtetuks Viljandi Linnavolikogu 25.03.2021 määrus nr 106 „Korteriühistute õue- ja haljasalade korrastamiseks toetuse andmise kord“.

§ 12. Määrus jõustub kolmandal päeval pärast selle avaldamist Riigi Teatajas ning määrust rakendatakse alates \_\_\_\_\_\_\_\_\_\_\_\_\_\_\_\_\_\_.

(allkirjastatud digitaalselt)

Helmen Kütt

linnavolikogu esimees

# Koostaja: Tõnis Tulp

**Esitatud:** 21.12.2022

**Esitaja:** Tõnis Tulp  **Ettekandja:** Tõnis Tulp

**Lk arv:** 4

**Hääletamine:** poolthäälteenamus

Seletuskiri

**Viljandi linnaruumi korrastamiseks toetuse andmise kord**

Käesolev linnaruumi korrastamiseks toetuse andmise laiendatud kord on kutsutud asendama praegu kehtivat ainuüksi korteriühistutele mõeldud toetuse andmise korda ning peaks andma kõikide linnas asuvate kinnistute valdajatele võimaluse taotleda materiaalset abi linnaeelarvest, kui nad tegutsevad avaliku linnaruumi parendamise huvides ning nende töö tulemus vastab avalikku linnaruumi puudutavatele kokkulepetele. Selgituseks veel nii palju, et täpselt samuti, nagu korteriühistu ehitab välja üldkasutatava kõnnitee, parkimisala või mänguväljaku avalikku linnaruumi (sest endal tal selleks reeglina territooriumi ei jätku) või tellib nende talviseks hoolduseks sobiva teenuse ning hangib selleks vajalikud materjalid, niisamuti korrastab ka erakinnistu omanik juba aastaid nt. linnaservades või puiesteede ääres asuvaid ning linnale kuuluvaid haljasalasid ja kõnniteid ning hooldab ja remondib enda kinnistu sissesõiduteed läbi linnale kuuluva haljasala - ja temal ei ole siiani mingit võimalust taotleda selleks linnapoolset toetust, kuigi ta kulutab nendeks töödeks omaenda tööjõudu ja ressursse (kahe palja käega ju linna haljasalalt muru ei niida, lehti ei korista...ja samuti tuleb ka talvisele kõnniteele puistata sõelmeid või liiva, mille peab erakinnistu omanik samuti ise muretsema ja kinni maksma, sest see linnale kuuluv territoorium on kehtivate heakorraeeskirjade kohaselt ju ühtlasi tema kohusterritoorium)! Käesoleva eelnõuga ongi seepärast plaanis anda peale korteriühistute ka erakinnistute valdajatele võimalus saada linnaruumi korrastamiseks tehtavate tööde puhul toetust linnaeelarvest, sest korra ja puhtuse tagamise vajaduses ei kahtle ilmselt keegi, aga ka nt. korrektsete parkimistaskute väljaehitamine enda liiklusvahendite tarvis linnale kuuluvate puiesteede või haljasalade servadesse oleks puhtalt avaliku linnaruumi korrastamise huvides tehtav töö - et siiani umbselt täis pargitud sõiduteede ääred saaksid parkivatest sõidukitest puhtamaks! Käesoleva ettepaneku põhisisuks ongi seega soov, et linnale kuuluva avaliku territooriumi korrastamiseks ja parendamiseks enda panust andvatesse füüsilistesse ja juriidilistesse isikutesse suhtutaks võimalikult ühtemoodi ning ei loodaks juurde uusi eelisõigustatud huvigruppe!

Kohaliku omavalitsuse korralduse seaduse § 22 lõike 1 punkti 5 kohaselt on volikogu ainupädevuses toetuste andmise korra kehtestamine

(allkirjastatud digitaalselt)

Tõnis Tulp

Viljandi Linnavolikogu liige